khistorydata/jeongjo-sjw-relations huggingface dataset:
정조 24년 · 목
義禁府啓言朴基正更招以爲開市本錢引年預下事則未知創自何年而各樣貿販之物非臨時措備者齊訴不已故就考本營謄錄則二三年預下便成謬例量其事情有難堅執果以壬戌癸亥條九千八百兩零依他出給姑貸預下之多在三月事則本營各庫元無留貯每於春間貸下於戶庫以爲支放需用之資而待秋捧還報者亦爲流來之例事係難愼一切靳持就其中不得不及時施行者至三月始爲出給之數合爲一萬八千二十兩零內遞任前出給一萬七百兩零遞任後出給七千三百兩零合被重辟云朴基正開市本錢之引年預授遞任前後之各項散貸條陳數爻旣已遲晩請照律勘處允之又啓言朴基正杖一百收贖告身盡行追奪私罪施行允之敎以功減一等又啓言肅川府使任長源原情以爲大抵賣鄕之弊西關爲甚本府鄕所首任爲最要故周年爲遞改之限渠莅任後三易座首其一則前官所出當限而遞其二則於其差任之時微有謗言故不得已汰去人則禁之已則犯之當無此理其三昨冬差出尙不遞易他餘鄕任一任座首官家初不干涉賣鄕捧賂全不近似所謂衙客一子來覲初不與於會計又何干於財利所謂傔從只率來一人留數朔還送之後更無他傔則所謂公堂定價云云眞是皮之不存凡此數事邑村無人不知渠不必多卞云所當請刑曾經侍從請議處敎以其所昭脫在於置對一路使之就囚對供觀其爰辭條卞可知其衙無他客傔亦卽送彈文肯綮自歸於責僧啖肉何似向來一臺臣錯發四字風聞於永感之獨身乎前此此囚旣擢又補不惟惜其人卽所以惜其官名也官以言名則設有多少妄發務當曲護周遮一以堲讒一以立懦況其年前一疏非妄發卽愚忠其間節次驟躐未必專出於有激而爲者今於麥浪之事不令濯出淸江此囚之升沈姑無論竊恐人人者因此囚而囚舌口含膠漆啞者愈啞其爲弊殆有浮於拒人千里矧今惜乾尙未獲浹洽之澤左訪昌言右勘此囚何異於却步而求前蔽一言曰使此囚還任然後西民亦知言事之效能使臺參不敢衊卽爲放送使之待城門開還官
정조 24년 · 강
行藥院入診于熙政堂都提調李時秀提調金載瓚副提調曺允大仍任校書校理李彦五
정조 24년 · 목
校書館提調金載瓚啓言校書校理李彦五今已報瓜而本館近有釐弊之事難付生手請姑仍任從之
정조 24년 · 강
遞藥院提調金載瓚
정조 24년 · 강
勘放時囚李㝡源
정조 24년 · 목
因㝡源囚單敎以滯囚可悶考律以公罪區別功議勘放後草記○義禁府啓言時囚罪人李㝡源杖八十收贖而功減一等杖七十以公罪收贖放送
정조 24년 · 강
平安兵使李儒敬以神光僉使申義顯罷黜馳啓
정조 24년 · 목
儒敬狀啓以爲神光僉使申義顯聞其母病重之報擅離鎭次來到臣營乞解符印未知其親病之如何而該鎭如無臣營馳進知委則例不得擅離今此申義顯之擅離鎭守乞解符印情理雖曰矜憐毁棄法例極爲駭然神光僉使申義顯爲先罷黜其罪狀令攸司稟處符印留上臣營假將則以臣營帶率軍官李國弼定送檢察鎭務新僉使令該曹擇差下送
정조 24년 · 강
以洪理燮爲神光僉使口傳也
정조 24년 · 강
仍任司僕兼內乘洪理燮
정조 24년 · 목
司僕寺啓言兼內乘洪理燮移拜神光僉使矣其代當卽差出而德應房累次奉審無頉過行則循例差代有違定式請洪理燮內乘之任今姑仍任以爲久任責成之地允之
정조 24년 · 강
命十六日日次儒生殿講依近例以製述設行
정조 24년 · 목
因日次殿講取稟敎以依近例以製述當試取以此分付
정조 24년 · 강
命四月朔日次儒生殿講後日次更稟
정조 24년 · 강
遞兵曹參知洪樂游以成鼎鎭代之前望也
정조 24년 · 목
敎曰未肅拜兵曹堂上許遞前望單子入之待下批牌招入直
정조 24년 · 강
獻納吳翰源陳疏請以五月三十日筵敎頒示朝紙賜批
정조 24년 · 목
疏略曰臣伏見五月三十日筵敎下者縷縷千百言諄複懇摯猗歟大聖人陶甄回斡之至仁盛德有足以貫金石而孚豚魚凡今世臣世族孰不感泣攅頌水肩乃心圖酬隆恩而其或膠固之迷見未易遽開漬染之宿習有難遄變則其所以移風易俗回心向善之道有非一朝一夕之所可期也若論其闡大化收成效之方則日前宰臣疏中悠久堅凝四箇字儘是的確之論伏願殿下懋昭虞舜格頑之化匹美周王作人之休使乾健之功無息泰來之運長旺焉且伏念筵本中以愚夫愚婦孰不知矯俗二字爲敎而今日之身在衿紳者尙多混竅之未開黑窣之自在則安可期婦孺之洞知此箇義理也哉雖伏承絲綸之間從當一番敷示之敎世敎之升降實係於玆俗習之挽回亦係於玆牖迷導善之方宜急而不宜緩臣以爲以此筵本一通登諸朝紙頒示八方俾之家講而戶誦心悅而誠服以爲正世道一民志之方宜矣批以回公於諸宰輪示於三司其所知新而維新豈在於筵本之更頒朝紙
정조 24년 · 강
以李晩秀爲京畿水使外補也
정조 24년 · 목
敎曰弊習成俗雖於法典之所無苟有些利無難冒犯此所以必欲矯俗先從兄弟之鼎銓俾無敢言私重臣出脚出於率敎而未免爲弊俗不率敎者所侵詆不得不嚴辭處分重臣於其後作爲鐵限處義雖甚過矣亦似然矣水部實職觀勢欲爲體諒而今日諸堂來會卽爲所重欲伸祝岡之忱年年以爲例則竝與今日而不爲入來者不可無警飭工曹判書李晩秀統禦使除授使之卽爲謝恩後入侍時任統禦使遞付京職
정조 24년 · 강
召見來待諸臣于便殿右議政李時秀水原留守徐有隣禮曹判書徐龍輔大護軍徐有大京畿水使李晩秀護軍申大顯金祖淳
정조 24년 · 목
予曰慶辰進饌昨年旣以二十日爲之而今月二十日亦爲吉辰云當以此日爲之矣龍輔曰進饌旣以二十日爲定而昨年則諸堂自十六日入來擧行矣今番則十七日爲吉自是日爲之似好矣予曰依此爲之也仍敎曰二直提學每年參班今則不得入來矣大抵法外相避規免官職卽予所深惡之俗習向日之出而膺命固出於矯俗而廉隅之不可放倒處若又遽然行公則反非矯俗之本意故予亦不復敦迫矣金履載之疏卽丙申後初有之習也予雖衰矣太阿在手矣敷敎在上率敎在下上下相得臣主俱榮今日規模夫孰不知則渠何敢生心毁劃於敷敎率敎之際乎向筵說話亦有陰腫之喩陰腫之未形現者苟非名醫豈能知之而太陽之下鬼魅莫逃其形則此輩之乘時伺隙敢售奮習於今日朝廷者何異於白日魍魎乎渠若有一分人心決不敢爲此此亦挾官戚而爲之者乎今日卽好日也且以爲世臣之意雖不欲開口索言而匪類幽陰之逕不正可惡之習予亦有聞知者矣向日筵本旣以闡明自明二條分結則予非泛然說去者而今至屢日只有闡明之疏尙無自明之疏何也明日以後當以三日爲限如有指嗾金履載之疏者何敢不自明而禮參之疏旣有四款說弊者禮參旣非分數不明之人其疏亦非汎然過去之語則四者之中必有其人渠雖不自明亦豈無自底呈露之時乎三日之內若無自明之疏而予若先一開口則渠輩當至何許境界乎火炎崐岡玉石俱焚亦安知不累及於多少人乎丙辰冬處分或爲世道之一助而畢竟亦無顯效故亦不復爲之而今若不自明則又不知有何等處分卿等須各出而告諭也時秀曰前後筵敎皆出於咸底大道欲竝生哉之聖意自今日登筵諸臣轉相告諭則豈無怵然畏懼思所以自明乎予曰金履載之如彼如此姑無論彼之投畀在工判旣有由我之嫌則當之者之逡巡亦似然矣廉隅所在實難强迫當有區處之道矣予以鬱熱之症不能進一匙飯而及夫筵話頒示之後食飮頓勝蓋見此筵話者豈無革面革心畏威遠罪之人而訕上怨國喙喙爭鳴之徒亦必多有之矣以近日如睡不醒之俗有此惹言之資思之及此反覺爽然食飮之多進未必不由於是矣時秀曰聖敎昭揭義理至嚴孰敢有訕上怨國之徒而如有此輩則又豈可一刻容貸乎予曰此輩必當次次呈露矣仍命統禦使李晩秀入侍敎曰俄者左承旨請還收外補之命而廉隅之毁壞反不得爲矯俗之道故予亦不勉出於卿矣卿疏之引用王述之語果是不緊頃聞筵臣言則以其欲稍異於人而反有此語病云矣時秀曰臣弟疏語亦非欲異於人也只欲明其意之非餙讓而已予曰金履載疏中讓者禮之端云者亦不成句語矣辭讓之心禮之端也豈可只以一讓字爲禮之端乎以學可曰僞四字對性可曰惡卽是科文覓對之習而僞字惡字之語意本亦不同然在其疏則可謂薄物細故都無足責矣有隣曰其疏句語全不知四端文義而然矣予謂時秀曰今日旣已會同卿等早爲出去也又敎曰俄以三日內必呈自明之疏爲敎矣更思之渠能自現則固爲大善而亦何必使之爲之乎卿等亦不必出而相告矣然而禮參疏所謂彼固曰者蓋必有當着之人渠雖欲不自現得乎若或恃予喣嚅自以爲畢竟無事則將不知至於何境矣
정조 24년 · 강
承旨李魯春啓請還收重臣李晩秀外補之命賜批不允
정조 24년 · 목
李魯春啓言臣於工曹判書李晩秀外補之命竊有愚見敢此仰達惟我聖上御世出治之規自有一部明義施諸注措發之絲綸莫不本於明義錄義理洞諭綸音後先闡發而至于今番筵敎尤可見畢盡精蘊矣臣固仰明義錄續編出而原編之義益明今番筵敎出而續編之義益著筵敎中若曰義理非別件物事臣亦以爲講明矯正之方非有別般神奇底道理只從我聖上一初大定之規模講究其隱顯微著之精義打破其潛伏幽隱而已臣於近日明示好惡之聖意益切欽仰而惟玆重臣處分恐未免爲過中之歸重臣不體剖析之聖諭引作一己之曲嫌其所處義殊甚過當而今若遽加作補之罰則乃反適中其狡僞輩疑亂嘗試之計是豈殿下明示好惡之意而又安知無背馳不率敎之類窺覘覬覦以爲今日處分出於一時鎭安之意而無所關於莫嚴之義理依舊妄度暗地譸張也哉如是而難望其丕變一新偕底大同之域矣伏乞亟加三思還收成命焉敎以督出於銓任矯俗也曲諒於處義亦矯俗也方此比彼四亭八當之謂矯俗而江沱潛漢同歸于海者爲矯俗也撼撓於對揚之重臣固可惡也彼之投竄由於重臣則重臣之欲爲逡巡不可謂之非矣大抵厥疏外面則難曉莫甚不可遽以丙戌庚寅之已例責之於重臣而今日不爲入來則不可無飭所以有此外補之命而如此然後亦可參班不允又敎曰承旨所奏亦果然矣曾聞承旨之所見則自右相伸救之箚亦以爲過云矣魯春曰筵本旣出之後前工判之看作一己之私嫌臣果以爲過當矣予曰在今矯俗之方如承旨之言豈可不嘉奬優容而不當避而避處必欲勉出固矯俗也當逡巡而逡巡處放着一頭此亦矯俗之一端金履載之疏意雖莫掩而辭則未露不可以林溥崔益男之事援以爲例則任他被罪我則揚揚者豈不反有害於廉隅而以近日噂畓背憎之習俗又安知不譸張爲說曰凡係官爵不顧廉恥者始爲矯俗云乎
정조 24년 · 강
左議政沈煥之陳箚請寢重臣李晩秀外補之命賜批
정조 24년 · 목
箚略曰卽伏見傳敎下者以工曹判書李晩秀斥補統禦使矣夫以晩秀特拜吏判者聖志在於矯俗也晩秀之卽爲膺命者出於率敎也其辭疏雖有一語之病若闊看則原無關於世道義理何必苛摘字句張皇抑揚用力侵詆如彼其過耶其端雖微實有霜氷之憂矣我殿下所以嚴處以投畀者是謂聖人之憂深慮遠也顧何與於一重臣之私義耶雖然重臣之以言者被竄爲難進之端者亦多先輩之已例而淸朝之美事也然而今日諸臣之登筵爲有所重將伸祝岡之忱也則旣蒙體諒於銓地洊承洞諭於疏批而猶爲逡巡若有鐵限然者固未安臣爲重臣惜之也雖然聖朝之政敎時有弦韋今若以重臣之處義過當遽加斥補之典則恐有疑於明示好惡之義而反啓窺覘妄度之弊矣今此承旨李魯春所奏歷論聖上大定之規模與夫明義一部之義理而仍請收還重臣外補之命者言甚是矣殿下何不卽回轉圜之量仍賜允從之音乎此亦爲闡聖旨而破俗套之一機會也伏乞特寢工曹判書李晩秀統禦使除授之命以明矯俗之本意焉批以除銓與補閫其意一也各適其當是謂矯俗承宣之奏不之允可者自有斟量於使以禮成其美之道卿須諒之仍敎以此批答遣史官傳諭
정조 24년 · 강
遞工曹參判李義鳳
정조 24년 · 목
因義鳳呈辭敎以貶坐似難强許遞
정조 24년 · 강
有政吏曹判書李秉鼎參議金羲淳進
정조 24년 · 목
敎曰工曹判書今日政差出待下批牌招貶坐使之限內磨勘○以閔台爀爲吏曹參判金熙周爲副校理李義弼爲工曹判書姜彝正爲工曹參判徐龍輔爲內醫提調
정조 24년 · 목
因獻陵直長望筒敎以九品諸窠時仕中拔例擇擬以入以爲仍其窠序仕久任之地○以金鐮爲獻陵直長
정조 24년 · 목
以韓用龜爲同成均李祖源爲右副賓客
정조 24년 · 목
義弼本職肅謝而兼帶總管不爲肅謝政院依例請推也
정조 24년 · 강
行藥院入診于誠正閣
정조 24년 · 강
改差神光僉使田遇聖
정조 24년 · 목
兵曹啓言新除授神光僉使田遇聖母年七十一歲無他兄弟法不當遠離呈狀乞遞請依法典改差口傳差出催促不送允之
정조 24년 · 강
重推兵曹判書金載瓚以元永胄爲神光僉使口傳也
정조 24년 · 목
因神光僉使望筒敎以公麼鎭將屢改望筒大抵監察斜出之規出而有違於當初定式此雖微事事體則未安當該兵曹判書爲先從重推考訓鍊軍器正及副正中擬入其中已經守令人待朔滿直擬堂上事分付
정조 24년 · 목
政院啓言前統制使任嵂謂有身病所佩密符使褊裨替納事甚未安請推考允之
정조 24년 · 강
遣承旨馳詣宗廟景慕宮奉審摘奸
정조 24년 · 강
召見藥院提調徐龍輔于便殿
정조 24년 · 목
龍輔問候予曰夜來寢睡全未穩着而日前傅藥處今旣膿潰矣命招入醫官白成一鄭允僑等診察傅藥處敎曰與昨日何如允僑曰毒氣比昨尤減矣予曰然則當傅何藥允僑曰根則無之而膿汁尙未盡出荔芰膏最合於吸出矣予曰若傅荔芰膏則能無作痛之慮乎允僑曰無作痛之慮矣予曰潰處猶小更爲針破何如允僑曰旣已膿破不必更爲受針矣予曰背部又有似此之處今幾數十日且是衣服當着處故頗有麻毒矣仍命允僑等診察敎曰當傅何藥而分野則果非緊處乎允僑曰分野旣歇且是無毒而核則有之似當成膿矣成一曰熊膽膏似合傅貼矣予曰熊膽膏亦似無效矣允僑曰水桃黃爲消毒之劑以此藥塗之恐好矣予曰多有頭痛之時背部亦多上氣此皆專由於膈火矣
정조 24년 · 목
敎曰進御加減逍遙散前方中去便香附加升麻二錢玄蔘一錢五分倭黃連柴胡各一錢山梔片芩各七分荊芥穗五分自今日日再製入
정조 24년 · 강
命藥房提調徐龍輔許遞
정조 24년 · 강
命承旨曺允大吏曹參議金羲淳推考參判閔台爀許遞
정조 24년 · 목
政院啓言吏曹參判閔台爀旣入闕中不爲肅謝直爲出去事甚未安請推考敎以亞銓何等重任不爲肅拜而受香古有是否近來三品以下玉堂兩司之差祭者往往有肅拜前進去之謬例每欲嚴飭釐正而近於煩屑姑置之位至亞卿者昧例乃爾此亦朝廷之恥若此則何無入稟請罪而不爲先期改付標又何也承宣銓曹事俱甚駭然竝推考獻官則爲先本職許遞付軍職旣不肅謝則塡祝時職名欲何以書之乎
정조 24년 · 목
義禁府啓言神光前僉使申義顯原情以爲渠得聞母病危��之報心神焦灼只欲生前一面徑往營門泣乞狀罷竟自陷於擅離鎭次之重科萬殞難贖云所當請刑曾經宣傳官請議處敎以當暑滯囚可悶考律區別功議勘放後草記又啓言時囚申義顯杖一百收贖告身盡行追奪而功減一等杖九十收贖奪告身四等放送
정조 24년 · 강
行藥院入診于重熙堂都提調李時秀副提調曺允大
정조 24년 · 목
日次請診也○藥院啓言昨日再進湯劑連試傅貼諸節漸臻差勝之慶乎臣等率諸御醫趁早入診詳察聖候更爲議定當進之方爲宜批以知道○時秀曰聞醫官言則頭部背部又有似癤之症下情萬萬焦悶矣予曰頭部則不大段而背部則方欲成膿且有上氣薰熱之症矣時秀曰聖候全是暑症雖不得不進涼劑而逍遙散白虎湯皆有過涼之慮下情不勝悶迫矣予曰此是當劑故不得不連進矣雖在調攝之中就寢前不脫網巾故今亦裝束召接而酬應則甚難矣予命醫官白成一鄭允僑進前敎曰背部當傅何劑乎成一曰杏仁膏加入大黃天花粉傅貼似好矣予曰藥力似太約矣允僑曰此亦可消毒而太峻之劑亦難遽議矣予曰根則無之乎成一曰幾盡成膿而根則無之膈火若降則此症亦自夬復矣予曰爾等退出製入杏仁膏可也
정조 24년 · 목
翊衛司啓本中司禦兪漢雋衛率尹慶曾副率吳熙常侍直成時柱洗馬金日柱俱以貶坐不參中以合恕不參上改書下司宰監啓本中僉正李趾采奉事宋欽天俱以不參貶坐中以不參宜恕上改書下繕工監啓本中加設監役官洪樂受不參貶坐中以靑賦豫田上改書下加設監役官洪樂宣不參貶坐中以兄又弟共上改書下○京畿監司徐鼎修啓本坡州牧使崔朝岳數遞雖悶疵政何多通津府使李海範初旣說弊又何襲謬加平郡守柳秉均實績旣聞浮謗奚信竝中陰竹縣監李宗恢吏不知官難恤迎送下○忠淸監司金履永啓本沃川郡守沈鉁過是風流謗或由客木川縣監禹成謨可勉束察所貴醇質新昌縣監任尙濂民曰倅良吏實有罪竝中○慶尙監司申耆啓本漆谷府使李廸誰無得失遂非難恕河東府使許濈政固無疵報或欠詳咸陽郡守趙命喆治有氣力言不謹愼奉化縣監柳相斗政先申禁報欠敬隣眞寶縣監李復鉉知有詳謹盍諦關辭長水察訪李光斗更莫沽衒沙斤察訪李尙弼曠非得巳竝中○黃海監司徐榮輔啓本遂安郡守洪達三薄警生手且觀來效長淵縣監洪後榮曠實可悶檢何洊避松禾縣監李奎南可喜守法所惜避檢殷栗縣監李顯道巡野頗勤貽笑胡爲竝中○平安監司李泰永啓本熙川郡守柳成逵新政尙猛微謗奚信郭山郡守尹弘心誠切移治事或欠量竝中○江原監司南公轍啓本通川郡守金明鎭釐弊則詳昧例宜警蔚珍縣令具縉小心之過有時手瑣狼川縣監李東萬謗或過情惠豈沽譽銀溪察訪鄭良翰生手姑恕竝中○咸鏡監司具㢞啓本定陵參奉朴新顯侵及村民下
정조 24년 · 강
遞差工曹判書李義弼以李敬一爲都總管口傳也
정조 24년 · 목
因都總府褒貶啓本敎以未差之代口傳差出只肅實職不肅衛府重任及其飭敎之下謂以不知去處侵夜始尋留門入來事未前聞該總管實職遞差此後總管外無論廟薦銓望莫敢輕擬於特敎分揀之前
정조 24년 · 강
推咸鏡監司具㢞慶尙監司申耆平安監司李泰永江原監司南公轍黃海監司徐榮輔忠淸監司金履永平安兵使李儒敬京畿前水使李文爀慶尙左水使金爀黃海水使李長喆忠淸水使李顯宅
정조 24년 · 목
承旨曺允大啓言卽見諸道褒貶啓本則慶尙監司申耆平安監司李泰永江原監司南公轍黃海監司徐榮輔忠淸監司金履永守令無一人居下咸鏡監司具㢞守令無一人居中居下殊無嚴明殿最之意請竝推考允之○承旨徐英輔啓言卽見諸道褒貶啓本則平安監司李泰永慶尙監司申耆京畿水使李文爀慶尙左水使金爀邊將無一人居中居下平安兵使李儒敬黃海水使李長喆忠淸水使李顯宅邊將無一人居下殊無嚴明殿最之意請竝推考允之
정조 24년 · 강
藥院啓請更診賜批
정조 24년 · 목
藥院口傳啓言臣等於朝筵伏承聖候比昨一樣之敎淸利之劑傅貼之方亦旣屢試而未奏顯效如例直宿不得蒙許相率而退誠不勝焦迫之至白虎湯一貼雖有待下敎煎入之命而顧今日晷甚長雨後暑氣益熾晩來諸節更加詳診然後始爲進御實爲十分愼重之道此時仰請召接非不知萬萬惶悶而診候之不能以時尤極憂煎伏乞暫許臣等率醫官入侍以爲診察議定之地批以醫官當詳傳湯劑煎入後退去
정조 24년 · 목
敎以進御加減逍遙散姑爲停止白虎湯一貼煎入○敎以進御白虎湯前方中加石膏二錢五分知母一錢甘草三分一貼更爲煎入
정조 24년 · 강
藥院再啓請率醫官入直本院賜批
정조 24년 · 목
藥院口傳再啓言卽伏聞入侍醫官所傳之言晩後背部熱候有添升之節云誠不勝萬萬焦迫之至今已日暮雖不敢仰請召接此時保護之節宜不容少忽伏乞亟許臣等率醫官入直本院以爲隨時診察議藥之地批以明當召見矣
정조 24년 · 강
行藥院入診于便殿召見大臣及時原任閣臣藥房都提調李時秀左議政沈煥之檢校直提學徐龍輔李晩秀原任直提學徐鼎修鄭大容原任直閣金祖淳檢校直閣沈象奎直閣金近淳檢校待敎李存秀
정조 24년 · 목
藥院啓言夜間聖體調攝若何寢睡水剌之節亦何如傅貼之藥連爲進用而昨夕白虎湯再次進御之後今已經夜背部熱候癤候俱有開利之効漸臻差安之慶乎臣等率諸御醫趁早入診詳察聖候議定繼進湯劑爲宜○大臣閣臣承候也○煥之等問候予曰予始服逍遙散日再進御不知爲幾貼而此等事亦難於酬應只自內煎用朝紙所頒則不過再昨之二貼矣逍遙本是涼劑而又添入芩連之屬則亦非不及於石膏而昨日白虎湯之議定或意有沃焦之功矣纔飮便有熱候上升之症始自肩背遍及一身卽服寒冷之物始似少降而今朝則比昨亦似稍勝矣命醫官鄭允僑診審背部癤處訖敎曰大體則膿少血多似是血分之熱盛而然矣繼進何藥爲當劑乎時秀曰諸醫官皆以爲昨夕熱候似由於藥力之發散更進白虎湯爲好云予曰然則一貼更爲煎入也仍敎曰蓋此專由於膈間熱火之宿症而近來尤盛不能疏以達之而然也毋論大事小事一味含忍凡係酬應邊亦皆漸就疲倦而朝廷之上專不知有畏之一字予之膈火安得不添加乎自卿等須思對揚之方也煥之曰前後絲綸昭揭日星無非至精至微之義理而今番筵敎之後尤無一毫餘蘊自今以後雖愚夫愚婦孰不知聖意之所在而又孰敢有異議於其間哉予曰卿亦老矣而向日筵敎亦有自侮人侮之語此亦卿等之自反處也煥之曰誠如聖敎矣人固難每事盡善而如臣無似雖十事中一二事難望其有裨於朝廷安得無人侮之歎乎予曰予雖否德凡屬義理邊一番秉執之後不容一毫移易今日臣子孰敢生意於背馳角勝之計哉假使予所執有未盡處則寧或使之唯其言莫予違而至於建夭地不悖之精義又豈可一任其螮蝀乎書不云乎惟皇作極建極在上協極在下極者卽屋極北極之謂也屋極一建而椳臬扂楔各得其所北極居所而列宿環拱皇極之建亦猶是也合於此者自當偕底大同而不合於此者當如鷹鸇之逐鳥雀且況義理無二古義理今義理不可作兩般看則今之所謂假托辛壬義理者果何爲而出也雖以人情夭理言之予之所以守辛壬義理者豈或後於今日諸臣乎設使予之講明義理或有不足處在臣子之道猶當以爲親者諱之意只思納約自牖之道況今大明中夭凡於此箇義理可謂闡明之無餘蘊則乃欲爲外托陰售之計者果何意思予亦有不欲索言者故一日二日不無示弱之慮而渠輩若欲圖生則豈敢如是梗化而恃頑乎丙辰冬處分雖若無效而不知之中亦不無一分裨益自其後則更不聞此等說話矣今番事則可謂甚於丙辰矣自卿等以下出而相告俾各曉然則庶幾有不罹于咎之効矣以今日工於窺覘之習俗如或明知予本意之所在亦豈無革面革心之道乎爲今之宜者能使之革面革心則固爲大善而不然則其中一二人不可不以其罪罪之矣潛伏幽陰之境匪類締結之狀予豈不知而予若一開口則受傷者不知爲幾何人故姑且含忍則側聽至今尙無一箇自現者渠輩何所恃而乃敢如是也所謂締結者亦非但一處締結而已四面八方奧援陰徑無不暗地交通此亦士大夫之所爲乎予不以士大夫待之故亦姑置之而居今之世敢爲如是之習乎某人某處如彼如此之狀予亦有稔聞者則其所明覈而嚴處特一擧措之間耳渠輩尙不知畏乎時秀曰聖敎之截嚴無非爲闡明義理之地而群下之有罪者固當以其罪罪之而已靜攝中辭氣之過或有妨於節宣之道臣等不勝悶迫矣予曰卿等事亦慨然矣聞此下敎豈可不請指名乎然而予則亦不欲言之矣渠輩謂予喣濡乃敢如是而無論久近畢竟當有決末譬如腫處之成膿予則必欲待其自潰而渠輩終不知改則予亦無奈何矣予敎龍輔曰進饌則當姑退數日爲之以此知悉擧行也
정조 24년 · 강
進御白虎湯四順情涼飮及金連茶命自明日加減逍遙散煎入
정조 24년 · 목
敎曰進御白虎湯依前方一貼煎入又敎曰進御白虎湯停止四順淸涼飮依前方二貼製入又敎曰進御四順淸涼飮停止自明日加減逍遙散依前方一貼式煎入又敎曰進御金連茶調牛黃膏五丸入之
정조 24년 · 강
藥院再啓請診賜批
정조 24년 · 목
藥院口啓言臣等於朝筵伏承聖候諸節未臻差安退進湯劑繼有四順淸涼飮製入之命臣等益不勝憂煎焦迫之至顧今日勢已晩淸涼飮果已進御而熱候癤候比朝漸有淸和之效乎方當靜攝之中又値劇熱之時更請召接仰煩酬應固知其萬萬不敢而藥路屢改顯效未奏此時診候不容少緩乞亟許臣等率諸御醫入侍更加診察議定繼進湯劑批以四順淸涼飮午前已喫而如喫冷水觀勢更欲喫矣卿等豈可更爲入侍乎自明日問安勿爲之醫官入直外亦勿待令○藥院又口啓言臣等俄陳請診之啓顒俟許接之命伏承批旨有淸涼飮進御後如飮冷水之敎臣等益不勝萬萬焦迫之至白虎湯淸涼飮旣未卽奏康復之慶則詳細診察更爲議定誠不容少緩乞蹔賜召接以爲診察議定之地批以淸利反不若逍遙散自明日逍遙散依前方製入卿等退去
정조 24년 · 강
以李秉鼎爲內醫院提調口傳也
정조 24년 · 목
敎曰藥院提調令該曹口傳差出
정조 24년 · 강
遞承旨徐英輔以徐有聞代之前望也
정조 24년 · 목
英輔不爲仕進命許遞前望單子入之
정조 24년 · 강
命豐川府使韓德厚沃川郡守沈鉁殷栗縣監李顯道狼川縣監李東萬木川縣監禹成謨新昌縣監任尙濂長水察訪李光斗罷黜文化縣令任希耉靑山縣監申錫老中考施行假監役林炳遠引儀金思卨罷職推禮曹判書徐龍輔參判李書九參議韓用鐸忠淸監司金履永黃海監司徐榮輔江原監司南公轍慶尙監司申耆
정조 24년 · 목
吏曹啓言今日本曹開拆坐起時考見京外褒貶啓本則引儀金思卨以胡不謹愼爲目沃川郡守沈鉁以過是風流謗或由客爲目殷栗縣監李顯道以貽笑胡爲爲目狼川縣監李東萬以謗或過情惠豈沽譽爲目長水察訪李光斗以更莫沽衒爲目則俱宜置下考而置諸中考豐川府使韓德厚以宜恕檢失爲目文化縣令任希耉以奚信瑱謗爲目靑山縣監申錫老以難免浮謗爲目則俱宜置中考而置諸上考殊無嚴明殿最之意當該磨勘堂上及四道道臣推考金思卨罷職韓德厚沈鉁李顯道李東萬李光斗竝罷黜任希耉申錫老竝中考施行允之又啓言木川縣監禹成謨新昌縣監任尙濂俱以六事窠守令三次居中竝依例罷黜假監役林炳遠以三十朔窠兩次居中請依例罷職允之
정조 24년 · 강
命禿用別將姜德弼夭生別將申宅潤��坡知僉使成在坤羅暖萬戶韓德增中考施行推慶尙監司申耆南兵使崔景兵平安兵使李儒敬忠淸水使李顯宅
정조 24년 · 목
兵曹啓言拆見諸道褒貶啓本則慶尙監司申耆啓本中禿用別將姜德弼以姑勉木禁爲目夭生別將申宅潤以宜益愼旃爲目南兵使崔景岳啓本中��坡知僉使成在坤以浮謗奚信爲目羅暖萬戶韓德增以嶶過宜恕爲目則竝宜置中考而置諸上考殊無嚴明殿最之意各該道帥臣推考姜德弼申宅潤成在坤韓德增竝中考施行平安兵使李儒敬啓本寧城僉使成弘規題目中植字以槇字書之古城僉使秦東運題目中檢字以檢字書之南兵使崔景岳啓本鎭東萬戶李國世題目中銳字以銃字書之小農權管趙台鉉題目中莅字以蒞字書之職姓之下不爲着署忠淸水使李顯宅啓本安興僉使李漢斗題目中人字以入字書之俱萬萬未安請李儒敬崔景岳李顯宅竝從重推考允之
정조 24년 · 강
慶尙監司申耆疏陳病狀乞遞賜例批
정조 24년 · 강
命六月朔日次儒生製述都政日爲之
정조 24년 · 목
政院啓言今六月朔日次儒生殿講以製述試取事命下矣處所何處爲之乎敎以今番則都政日爲之處所明政殿月廊爲之以此意令諸生知悉
정조 24년 · 강
推慶尙監司申耆命該道抄上武士還下送
정조 24년 · 목
兵曹啓言本曹草記嶺南別試武士自臣曹更爲試取事允下矣彦陽出身權光稱以該道試取入格技藝更爲試取則鐵箭三矢俱不得入格抄上法意何等申嚴而本道之初不得廣取精選只以此一人苟克上送而及其更試之時所謂本技全不成樣揆以事體誠甚未安請道臣推考當該武士還爲下送允之
정조 24년 · 강
命進御牛黃膏停止加減逍遙散三貼製入金連茶一貼煎入
정조 24년 · 목
兵曹啓言今十六日立秋改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火
정조 24년 · 목
藥院口傳啓言臣等之未得登筵承候今已再經宿矣製入之逍遙散果已進御而熱候更無升降之漸癤候益奏和安之効乎聖敎之下起居之禮雖不敢如例繼進之劑傅貼之方診察議定不容少緩昨日則醫官所傳之言亦未詳承區區下情達宵如灼伏乞暫許臣等率醫官入侍以爲趁早議定之地千萬顒祝批以湯劑不必連進而背癤姑未知消根與破膿矣
정조 24년 · 강
召見藥院諸臣于便殿都提調李時秀提調李秉鼎副提調曺允大藥院啓請直宿賜批
정조 24년 · 목
藥院口傳啓言臣等俄於筵席伏見聖候之有添節憂煎焦迫屢請直宿而終未蒙許退而相對下情如灼殿下試思之聖候之彌留如此添損如此而不爲直宿豈有如許國體乎聖意雖以爲醫官診察自可從便無待乎直宿且以張大煩擾爲慮而國家事體之重豈有過於聖候愆和之時乎從便診察非所以重事體也張大煩擾又何足慮乎又況臣等與諸醫官不離本院然後議藥診候之節可以隨時如誠伏乞卽命依例直宿以尊國體千萬顒祝批以豈可直宿乎
정조 24년 · 강
遞承旨李魯春鄭尙愚崔獻重曺錫中以洪樂游韓用鐸韓致應金羲淳代之幷前望也
정조 24년 · 목
敎曰有實病承旨許遞前望單子入之待下批牌招察任
정조 24년 · 강
慈宮誕辰命進表裏
정조 24년 · 목
敎曰禮房承旨持慈宮誕辰陳賀節目入侍○因禮曹陳賀節目敎以依近例進表裏
정조 24년 · 강
命王世子生辰賀待下敎爲之
정조 24년 · 목
禮曹啓言今六月十八日王世子生辰賀習儀百官除之只執事禮貌官預爲講習而正日王世子具翼善冠袞龍袍出坐集福外軒宗親文武百官以黑團領行禮事請知委擧行敎以待下敎爲之
정조 24년 · 강
命吏判之代除老病外任外以在京人受薦以入
정조 24년 · 목
因吏曹判書有闕政事取稟敎以明日爲之今當政月除老病外任外以在京人受薦書入
정조 24년 · 목
吏曹被謫蒙放秩前佐郞李卿尹令李義肅蕩滌敍用持平朴載德令徐有膺參奉金思翊府使尹理相李夏保崔雲羽朴宗和閔致愼郡守柳烇金箕南吳徹常崔尙耆徐季修朴應浩縣令金仁柱李漢籌元永麟縣監朴華源韓師鎭權中憲南正和黃道源金載謙尹行喆鄭時養元在明林淳浩察訪邊景鵬鞫廳罪人成德雨減一等奪告身秩前監司朴基正判官沈養之牧使趙榮慶府使朴基赫縣監尹可基韓永逵減一等削職秩前持平鄭時善給牒敍用大祝金銑給牒罷職秩前判書李得臣承旨嚴耆牧使洪義浩府使趙華錫曺翬振郡守趙翼鉉李翊永柳相祚縣監韓百衍李趾光金孝眞林淳浩察訪鄭煥恭敍用革職前譯官李邦華蕩滌敍用○兵曹被謫蒙放秩前宣傳官鄭周誠分揀趙運永張守初備邊郞柳豊逵閔植御營廳餉色郞廳趙濟民部將韓大洪守門將方禹鼎營將崔重敎李烷金鎭鼎趙��僉使吳顯忠金坊申光輅許塾邊德淳萬戶李德升李廷麟白泓鎭權管金光郁減一等削去仕版前禁軍別將崔東岳給牒敍用奪告身秩前宣惠郞廳尹光心兵使李性默減一等削職前兵使李栢然給牒罷職秩前忠淸中軍尹宇大僉使趙崈萬戶白泓鎭監牧官黃井彦衛將金虎臣副護軍張斗橋張彦緯金達行敍用○敎曰吏兵批歲抄點下者依例捧傳旨
정조 24년 · 강
水原留守徐有隣以田畓起墾數爻馳啓命判官金思羲賜鹿皮敎鍊官劉光淵付嘉善衛將
정조 24년 · 목
該留守狀啓以爲前日祗受傳令內五行迭運土功爲大八卦分序坎宮居先故周文王治岐而建任土之法漢高帝定關而立租賦之制朝家之視華城有如周之岐漢之關則元元重本之政不可以少緩萬石之渠開於城北九仞之埭築於城西自西而南遂及於一境自一境而遠遍至於八路則不無所利之利豈不淵乎博哉自八達門外至柳川泥浦之間厥土廣斥耕犂不及者畿民懶於農不欲暋作蓋其心力不能及也漢儒之言曰不能盡其心則不能盡其力不能盡其力則不能成其功云者政謂此也雖有心力足以闢荒而無財力則不能焉雖有財力足以墾土而無官力則不遂焉況高燥之地難於引水沿野之民昧於結耦乎雖以田形已具布種卽食之土揭令而號於衆曰任民耕食而縣官不收稅以今人心尙不欲勇前今者茫然風沙雖許以十年免稅有誰應募而出朝耕暮穫有如櫛如比之美乎自漢之趙過諸人爲民勸耕田器農牛皆有官備爲長吏者操畚鍤履甽田畝而汚萊爲膏沃游手爲農夫此所謂可與樂成者也事不師古曷云食効今之爲計有二一則依營屯募耕之規而自本府捐財起墾待其告功限田分授以爲補官用裕民食之資一則依入粟拜官之式墾土爲幾日耕者如唐之空名告身宋之廸功以下之階鄕品之爲鄕任校吏之爲任窠一循其願而若過一朔之耕可以收百石之利者及過於此而爲二朔三朔二百三百石者樞銜邊將計勞塡差則庶有日闢之効矣水口虛廣民不饒富或者有云然之說而蔽一言曰不經也匪彝也先看水口之論不在都邑求之堪輿如執左契若造山於城外則勢將俯瞰若設堰於水下則理便橫遮由前而失於周遭樓櫓之義由後而違於澄淸明堂之戒以名碩之硡謨參之則平壤之城設而養長林於江右善山之治完而置巨藪於溪左古語不云乎百家之聚十室之市亦必依山帶溪者是也先從今年種以樹木無論楊檉桑柘榛栗廣植而成林俾有蔚然改觀之盛亦屬先務若府治驛村逐戶種樹前已屢飭而宅不毛則有征自是周官成憲卿須便宜從事毋負朝家爲華民夙夜憧憧之至意起墾一款博採衆見論理別單登聞後待回下擧行宜當者謹依傳令內辭意勸闢置藪等節博採衆論量定經界着意擧行之由已於祗受別單條列馳啓自臣營市健牛備鎡器爲衆民倡仍又曉諭坊里俾各聞風興起給糧以助告乏懸賞以待應募巡野警惰之責專委地方官而臣亦以時考察始功於穀而之前告竣於夏至之後其間首尾七十餘日日以爲課程矣取見本府判官金思義修成冊所報則勸闢田畓結數斗數依準折辭以耕數則官耕爲二百六十九日半日耕民耕爲六十二日耕募耕爲三十日半朝耕都合爲三百六十一日半日半朝耕以本府之許多陳荒勸闢日子殆近三朔起墾耕數僅爲一年八方之取則固非可論而一年二年逐年菑畬至于幾年有起無陳則其在務本之政此其權輿官耕則對揚不至怠慢而係是官自爲民民耕則趨令有足可取而亦是民自爲計而至於外營敎鍊官折衝劉光淵之挺身應募耕過一朔者誠力所在雖極嘉尙而營校旣異於民人其所耕墾又非二朔三朔之多故請賞一款不爲擧論第緣耕墾以後連被旱乾入種者久無坼甲之意用力者實有失手之慮用是趦趄未卽登聞今番數次之雨一齊立苗可期食實故官耕民耕募耕結數斗數耕數區別開錄于後以備睿覽南藪則各樣樹木已値節晩先以帶土松及楡柳幾許株定其界限姑待今秋明春博求檿柘榛栗楊檉梓漆等屬廣加栽植計料府治驛村則以柳以桑計戶分給另施賞罰俾責實效○官牛起耕秋南部田畓四結八十九負六束內田四結七十二負八束三十八石九斗落四十七日朝前半朝耕畓十六負八束十斗六升落一日半朝耕北部田畓七結五束內田六結九十九負四束七十石十八斗四升落八十八日半朝耕畓一負一束九升落半朝耕光敎面田九負二束十四斗八升落一日耕日用面田四結八十八負四束三十九石三斗五升落四十九日朝前半朝耕長足面田五十三負四束四石四斗八升落五日朝前耕龍伏面田一結三十五負七束十石十七斗二升落十四日朝前半朝耕苔村面田三結五負二十三石十八斗七升落二十九日半日朝前耕安寧面田三結三十二負四束二十六石九斗六升落三十三日耕以上田畓二十五結十四負二束內田二十四結九十六負三束二百十四石十六斗落二百六十八日朝前耕畓十七負九束十一斗五升落一日朝前耕合二百六十九日半日耕民人起耕秩光敎面田畓二十六負一束內田二十二負八束一石十六斗七升落二日朝前耕畓三負三束二斗五升落朝前耕長足面田畓一結五十八負八束內田五十負三束三石十斗一升落四日半日耕畓一結八負五束三石十八斗二升落十日耕三峯面田三負五束十斗落半日朝前耕好梅節面田二負九束七斗落半日耕日用面田畓一結八十一負九束內田九十五負二束十石十五斗五升落十三日半日耕畓八十六負七束四石二斗五升落十日朝前耕安寧面田十一負三束十四斗二升落一日耕苔村面田十四負五束十八斗二升落一日朝前耕正林面田畓二十四負六束內田十九負六束一石三斗七升落一日半日耕畓五負四斗五升落半日耕草坪面田二十一負五束一石十四斗四升落二日耕東面畓一負一束九升落朝前耕楊于面田十負四束十三斗二升落一日耕去法面畓六負九束五斗九升落半日耕工以鄕面田五負八束五斗六升落朝前半朝耕㖙等面田三負五束四斗二升落半朝耕東北面畓十九負九束十六斗落二日朝前耕廣德面畓十五負五束十五斗落二日耕宿城面田畓七十一負內田五負六束十斗落半日耕畓六十五負四束二石十三斗落六日半日朝前耕以上田畓五結七十九負二束內田二結六十六負九束二十三石二斗八升落二十九日朝前耕畓三結十二負三束十二石十八斗五升落三十二日半日朝前耕合六十二日耕劉光淵起耕秩南部田畓二十四負五束內田十四負九束一石三斗七升落一日半日耕畓九負六束七斗七升落一日耕光敎面田一結八十一負九束十四石十二斗一升落十八日朝前耕北部田十負三束十六斗六升落一日耕長足面田畓四十五負九束內田二十一負九束一石十五斗一升落二日朝前耕畓二十四負一石七斗四升落三日朝前耕安寧面田七負八束十二斗四升落半日朝前耕日用面田二十三負七束一石十八斗落二日朝前半朝耕以上田畓二結九十四負一束內田二結六十負五束二十石十七斗九升落二十六日半朝耕畓三十三負六束一石十五斗一升落四日耕合三十日半朝耕都以上田畓三十三結八十七負五束內田三十結二十三負七束二百五十八石十六斗七升落三百二十三日半日半朝耕畓三結六十三負八束十五石五斗一升落三十八日耕合三百六十一日半日半朝耕敎以重農之政豈有過於勸闢本府爲諸路之所取則而田畓三百六十餘日耕之起墾於別諭之後者極爲可嘉其在先從隗始之道不可無奬勸之擧判官金思羲內下鹿皮一令賜給官耕外又有自墾三十日耕者一人尤爲嘉尙令該曹明日政付嘉善衛將將此意令廟堂分付諸道視此競相趨功如有超異之可合勸奬者考其實績狀聞
정조 24년 · 강
平安監司李泰永以平壤府燒戶畢奠接馳啓命助施最多富民指名狀聞後帖加
정조 24년 · 목
該監司狀啓以爲卽接平壤庶尹趙厚鎭牒呈內本府失火民一百六十七戶今已畢改構奠接而其中一百五十二戶則身役還上量宜減給無還布十五戶自本官別加顧助還與役蠲減數一一考計則量減小米爲一百二十五石六斗零半減身役米爲一石身役錢爲三十五兩四錢五分元恤典外別恤典加給之數爲七十三石六斗富民之出義捐財極力施助者亦有四人其所激勸之道有不可已狀聞論賞極涉煩猥故自營邑隨其多寡另加奬用敎以富民之助施者其中最多人指名狀聞後帖加成給事面諭
정조 24년 · 강
召見藥院諸臣于便殿都提調李時秀提調李秉鼎副提調曺允大
정조 24년 · 목
藥院啓言傅貼之藥連爲試用而癤候漸臻差安之效牽疼淳高之候比昨益有勝節乎臣等率諸御醫趁早入診詳察聖候議定繼進之方爲宜批以夜不接目差意姑未知之
정조 24년 · 강
命進御加減逍遙散金連茶停止乳粉托裏散一貼製入傅貼三仁田螺膏及木麥飯入之
정조 24년 · 강
遞承旨徐有聞洪樂游以李益運爲承旨前望也
정조 24년 · 강
藥院入診于便殿都提調李時秀提調李秉鼎副提調曺允大○此後時原任閣臣華城留守輪回隨入
정조 24년 · 목
時秀問候予曰浮高牽痛則一樣作苦而症候則寒熱之外神氣有時昏沈若不辨夢覺矣時秀曰繼進湯劑不可不議定醫官等使之診察何如予曰康命吉柳光翼玄必采朴烇使之診脈也命吉等以次診候命吉曰脈候度數則均而亦無不足之候雖似浮洪而亦無腫熱之著見者矣光翼曰左右脈三部俱爲均適而臣則前此診候稍久左邊肝脈比前日似稍大矣必采曰脈候似稍大而左右三部均適矣烇曰左脈則調均右脈則乍有沈數之候而熱意則不至大段矣予曰熱候則渠輩之言似然蓋寒熱交攻之時只因膈間之氣升而然故熱邊則似稍減矣命吉曰寒熱之候非以腫毒之上攻而然臣則全昧腫候而脈度亦不知其爲數矣予曰金有濟便是初入使白成一輩詳諭症候使之仰奏所見也有濟曰以他醫所傳聞之則腫候卽是根腫必先消根然後可以止痛臣意則川烏黃栢赤小豆等分和酒傅貼則可責消毒之效矣時秀曰俄聞醫官所傳則木麥飯之傅貼今日內不過爲六次云此本平順之劑如此而豈易奏效乎秉鼎曰傅貼之藥必須數數換傅然後始有其效矣予曰田螺膏傅貼後根處似有動靜稍久傅貼然後藥力可有透入之效矣時秀曰癤處診視然後可議繼傅之方而醫官等皆未得診察云使之頻頻診察何如予曰夕間當令診察矣時秀曰聖候如此而臣等尙未及診視癤處下情尤益焦鬱矣予曰小休後當使卿等亦爲診視矣
정조 24년 · 강
命進御乳粉托裏散三貼製入傅貼木麥飯入之牛蒡子甘草煎入
정조 24년 · 강
藥院入診于便殿都提調李時秀提調李秉鼎副提調曺允大
정조 24년 · 목
時秀問候予曰牽疼則似少勝矣華留徐有隣曰其間已進御水剌乎予曰水剌豈能進御乎僅進飯米飮少許矣秉鼎曰羘膏之封入者亦爲進御乎予曰以今口味亦何以進御乎有隣曰今則聖候快有差復之效水剌與羘膏之屬連爲進御則其效似尤速矣時秀曰靜攝中稍久起坐似難醫官輩使之診視何如予曰令皮載吉與方外醫官金漢柱白東圭同入診視也載吉等診察後予曰糯米飯傅貼後膿出頗多今則膿意方至何境耶漢柱曰今則可謂爛膿矣東圭曰膿出雖多而尙未及爛膿矣予曰卿等與諸醫官出坐楹外詳議繼用之方也時秀等退伏楹外時秀曰醫官輩各以所見議定也漢柱曰臣意則膿意已爛宜用去惡生新之劑傅貼則用去惡散兼用糯米飯湯劑則用護心散似好矣東圭曰旣未爛膿則去惡之劑似太早沖和膏加乳香傅貼後進御托裏消毒散似尤好矣
정조 24년 · 강
命進御牛黃淸心元一丸竹葉煎水入之傅貼貝母膏製入
정조 24년 · 강
命進御香薷調中湯一貼煎入
정조 24년 · 강
命進御香橘飮一貼煎入
정조 24년 · 강
命進御牛黃淸心元一丸竹葉煎水入之
정조 24년 · 강
命進御乳粉托裏散傅貼木麥飯停止
정조 24년 · 목
時秀曰夜間癤膿之流出一向順利乎予曰膿出處外左右牽直處處浮高下至脊骨上及髮際而其大或如硯滴矣時秀曰聖候之尙今彌留莫非臣等之罪廣求方外之醫未得眞箇術業之精明者而議論不一徒有作舍道傍之歎今雖更求難保其有勝於此湯劑則只令康命吉柳光翼議定而玄必采李惟鑑李敬培朴烇等參助癤候則只令白成一皮載吉診視而白成一之子亦頗了了云使之參助恐好矣予曰今則方外醫官待令者幾人時秀曰金漢柱白東圭皆待闕外而鄭允僑亦在闕外矣其中金漢柱最爲老實相貌亦好而白東圭其言隨時變化不可取信矣予曰雖曰膿出終未覺其顯有減勢爲日已久元氣漸憊方外雜流更不可多數聚入而卿等須博求有術業者必令今日內卽臻差復之效也予曰予病如此民國之務全不得酬應而事事有關念處雖小事不能放過往往發於夢寐間以是如添一病矣時秀曰此等處排遣疏滌爲第一良方矣予曰其間有疏章之當着於提調者自家果不知乎允大曰自家亦已略聞而此時何敢爲處義云矣予曰一日之內三四引接而予若不言則未免有欠誠之歎矣然亦不可因筵敎而引義矣
정조 24년 · 강
藥院入診于便殿三提調上同
정조 24년 · 목
時秀曰午後則熱候之升降果若何予曰今亦方有熱候矣時秀曰俄聞康命吉所言則瓊玉膏進御爲好云此藥雖入蔘料異於溫劑似無所妨矣予曰自初熱症似祟於六和湯五分之蔘劑今何可更進此等藥乎時秀曰俄因卞姓醫人之言兔皮已爲待令沈鏔所謂烟熏法亦多已試見效者云而今番治癤皆用經法膿流根消漸有其效則此等雜藥恐不可輕試矣予曰其有效益則果如所聞云耶允大曰兔皮則申鳳朝見效烟熏則徐鼎修亦果得驗云矣時秀曰見今聖候異於他症況當劇熱溫藥之傅貼濃汁之流下豈不苦悶而大抵腫候不可以時日責效完合若太速則反或有害伏望寬緩聖心勿以一時之苦悶爲難焉予曰此中有難酬應而湖南褒貶不可不趁卽開坼坐直承旨使之來待也
정조 24년 · 강
遞藥房提調李秉鼎以金載瓚代之口傳也
정조 24년 · 목
藥房都提調李時秀啓言提調李秉鼎有親病而此時不敢言私抑情行公矣今聞添劇在其情理有難强令察任請許遞其代令該曹口傳差出從之
정조 24년 · 강
命進御香薷調中湯香橘飮自今日停止
정조 24년 · 강
命傅貼糯米飯田螺膏製入
정조 24년 · 목
敎曰坐直承旨持湖南道帥臣春夏等褒貶啓本入侍○全羅監司金達淳啓本長興府使韓大裕意在釐弊事要防奸靈光郡守吳泰賢自有威望盍察倉奸臨陂縣令李鍾淑杖或傷濫治勉終譽萬頃縣令李義福盍勉剛克所貴純懿井邑縣監李師漢謗由疑似勉在詳愼茂長縣監李儒修覈逋旣精屛奸宜嚴長水縣監李永瑗倘加振刷峽治何有竝中都事高廷鳳盍守謹拙乃爾乖謬南原府使安廷瓛固知良手奈此淹病鎭安縣監李祉享無名之貸官吏相蒙咸平縣監申漵客胡助謗事多駭聽泰仁縣監李昌熙縱欲淬勵奈彼奸猾竝下
정조 24년 · 강
藥院入診于便殿都提調李時秀提調金載瓚副提調曺允大
정조 24년 · 목
時秀曰夜來熱候如何予曰夜氣甚熱尤不能堪矣時秀曰寢睡則何如予曰如昨夜之苦熱何能着睡而比再昨則或可謂少勝耶試欲起坐召接卿等而此亦不可强矣時秀曰此時臥接與否亦何必有費聖念乎膿汁之順利亦何如予曰自昨午以後膿出稍少矣今則亦不可只使皮載吉一人診察諸醫中誰爲稍勝乎時秀曰金漢柱白東圭二人使之同爲診察爲好而夭色尙未明少頃更爲入診何如予曰卽當召見而以今症形似難從近完合是可悶也
정조 24년 · 목
時秀等曰俄間聖候若何予曰再昨之夕昨日之朝癤處稍似有動靜自昨夕以後出膿漸少今則牽引浮高尤爲難堪常時坐臥必待扶掖而昨夜乍欲交接之際以牽疼之苦劇不覺其蹶然自起矣時秀曰俄亦與諸醫爛商而他藥則雖或責效皆有延拖日子之慮惟沈鏔之烟熏方諸議皆以爲必無所害而渠則又謂三試之後必有目下神效閣臣中亦有已試見效者云矣予曰畿伯已試之云果何如鼎修曰臣果試之而有效無害矣予曰皮載吉與沈鏔入來診察而烟熏諸具卽令持入烟熏後卽當傅何藥云耶時秀曰聖傳膏當爲傅貼而此亦沈鏔自製之方云矣予命鏔進試烟熏方訖傅聖傳膏敎曰何時當更試乎鏔曰午後當更試矣
정조 24년 · 강
藥房入診于便殿三提調上同
정조 24년 · 목
時秀曰朝筵診察之時諸醫官輩皆言瘡口根核處尙未及消而腫處之無紅色全是毒氣使然以此爲焦悶矣俄筵診視則瘡口之抽出腫色之紅潤顯與其前有異且膿汁之流出者每如冷水而夕後則流潤於膏藥者色亦粗濁沈鏔則以渠所試用之故不敢自言其效而金漢柱鄭允僑輩皆言有顯效臣等亦於診視之後莫不動色相賀矣予曰傍腫之小者尤爲牽痛矣時秀曰傍腫雖小而毒氣尤多故痛勢或有甚者矣予曰腫醫更有入聞者乎時秀曰全州黃姓醫人精於術業而多有神效者閔台爀與之相親云故臣等書問後使之上來數日間似當入來云矣予曰纔乍入睡矣熱氣又升矣時秀曰聞醫官言則執候升降每在就寢之後云今亦如此乎予曰鬱熱殊甚承候閣臣則使之輪回登筵好矣
정조 24년 · 강
命傅貼糯米飯田螺膏自今日停止聖傳膏烟熏方製入
정조 24년 · 강
命傅貼乳香杏蠟膏製入
정조 24년 · 강
命傅貼聖傳膏烟重方更爲製入
정조 24년 · 강
召見藥院諸臣于便殿都提調李時秀提調金載瓚副提調曺允大
정조 24년 · 목
予曰沈鏔鄭允僑使之入來也夜深後暫爲入睡而方寢之中膿血自流透濕裏衫以至枕席皆然俄頃之間所流出者幾過數升未知瘡處之如何故召見卿等矣時秀等與鏔允僑等診察訖奏曰膿血之流注如此可知根核之已盡瀜解臣等之歡欣慶幸有不可言今後則調補之方尤不可不加意鮒魚膏當自本院封進矣寢睡亦比前安穩乎予曰比前夜則少勝矣時秀曰夭明後更當請診詳察而不勝喜躍之忱矣
정조 24년 · 목
時秀曰肩胛上傍腫之牽疼處今果何如予曰此則不知矣時秀曰自上以不知爲敎可以仰認痛勢之夬祛矣其間果有所進御乎予曰姑無所進矣時秀曰膿血夬出之後口味亦必頓勝矣今則聖候旣有差勝之勢自當不日平復而此時調攝尤不可不愼最是生冷之進御風寒之觸冒所當深戒而聖慮之過用尤有妨於似此癤候伏乞益加留意且於凡事必須以寬心爲務焉予曰觸風固所當戒而今此房戶之堅閉反爲太鬱矣允大曰果有太鬱之慮只閉外窓而房戶時時暫開恐好矣予曰閣臣中誰某入來乎時秀曰昨夜入宿之閣臣盡爲入來左相則待閤外而方自外來不敢登筵矣予曰何必然乎時秀曰此時凡事豈敢不倍加審愼乎予曰閣臣中未入於曉筵者進審衾枕之膿濕處也諸臣進審訖相顧欣忭曰膿血盡出消根可知不勝萬萬慶幸矣
정조 24년 · 목
予曰運動則稍勝肩胛浮高處亦似稍低而小小傍癤合成一團有如覆瓢不無牽引之證膿血多出之後中氣必似虛憊而不食自飽全無思食之念亦可怪也時秀曰熱氣尙在乎予曰熱氣轉不可堪此則別證矣時秀曰雖是兩證而腫候亦由於熱腫腫候旣差復則熱氣亦當漸除矣予曰膿旣多出而猶有牽引之證何也鏔曰膿血之已出者旣多而所餘者只是若干査滓自當次次繼出腫候雖已向差餘氣豈可卽地盡祛乎時秀曰臣等退自俄筵果有聚首相賀者矣今番所出之膿血雖以元氣强壯之人失血如此有難抵當而仰承聖候不以爲難且藥力雖猛元氣若不實則安能如是抽出乎予曰今則治熱之劑不可不留意醫官之議藥者誰某待令乎時秀曰只是柳光翼玄必采李惟鑑諸人矣予曰湯劑議定之時全無醫官之曉解藥理者其在國體亦豈成說臨時旣難猝求事過又皆泄泄苟能留意訪求則亦豈無其人乎時秀曰臣謹當訪求矣予曰今則食補爲急而非滯非鬱自不思食予以爲都是火矣卿等昨亦欲用生脈散而許多涼藥之中只有一錢蔘故蔘熱尤當發矣時秀曰醫官使之診脈何如予曰康命吉入來診察也命吉診候後退伏奏曰曉診時則左右三部浮數而且實今則稍降而右脈則尙未夬降以臣所見補則猶可而決不可用涼劑矣予曰今曉以後尙未進食而神氣則惺惺口味則終不開者何也鏔曰神氣旣勝則口味自當漸開矣予曰烟熏方今日亦當試用乎鏔曰今日則姑爲停止更觀夜來動靜而試之似好矣予曰逍遙散加入四物予意則似爲當劑卿等退而更議也
정조 24년 · 목
時秀曰俄伏承差備醫官所傳下敎則聖敎果至當膿血之若是多出未必專是膿汁似是熱血之上升隨潰自出而然以此觀之血分熱候之方盛可以推知過涼之藥雖不敢議到以涼血淸血之劑平平調潤未爲不可更與諸醫十分爛商待明朝診筵後議定湯劑計矣朝後何所進御而亦爲幾次乎予曰食前則似少勝而午後則口味頓變全不可進食純是熱證而近無口湯之故茶水亦不索飮此亦可怪矣
정조 24년 · 강
命進御龍䐉安神丸一丸竹葉煎水牛黃淸心元一丸入之
정조 24년 · 목
左議政沈煥之問候予曰運動則稍勝而痛勢猶未夬祛矣時秀曰寢睡果安穩乎予曰昨夜亦未穩着矣時秀曰水剌亦果頻進乎予曰水剌終不能善進而元味略爲進御矣煥之曰雖元味若爲頻進則亦必有益矣予曰雨勢果何如時秀曰徹夜霔下可謂大雨矣予曰癤處今當傅藥沈鏔鄭允僑入來診察仍爲傅貼也時秀曰臣雖眼昏不能詳知而浮高處比昨似尤低矣鏔曰比之昨朝所見顯有勝意膿汁亦連爲流出小衫多霑濕處矣予曰烟熏方則欲待差晩而試之矣時秀曰今日稍有涼意湯劑姑爲置之更待議定似好矣
정조 24년 · 목
左議政沈煥之曰日色已晩其間何所進御乎予曰俄進白吉更米飮而不能多飮矣時秀曰臣於朝筵欲有仰奏而有筵退後烟熏方試用之敎故仍卽退出未及陳達矣再昨以前則腫處之淳高牽痛極爲罔措診察之際不得歸重於治腫而今則腫氣幾乎差勝更無他慮熱候之往來升降似是一時膈火之祟而雖以平人言之寢食若不安穩則輒有煩鬱之症況幾日靜攝之中寢睡每至達夜水剌亦無所進如是之際眞元之日漸凘憊勢所使然熱候之添加亦未必不由於氣虛之故一日如此則必添一分之熱二日如此則必添二分之熱此豈不萬萬焦悶乎今則涼劑之進御旣非可論而必先調補眞元然後無名無根之熱亦可有消滅之效首醫及諸醫官之言皆如此故俄與之議定藥名而四物中熟苄則代以乾苄六君子中減半夏八物湯中添入陳皮一種此非峻補之藥實是王道之劑臣之愚見雖或誤入諸醫之言未必如是錯料自今日進御爲好矣予曰以今煩熱之症何可服此等藥耶時秀曰此症則似是虛煩而非實熱矣左議政沈煥之曰今則藥路與昨日以前大異矣時秀曰臣等之意初欲以瓊玉膏仰奏進御矣今則此亦太緩矣予曰然則當試服矣時秀曰使提調出去煎入乎予曰今日則不可進御明再明當更議爲之矣時秀曰今則湯劑之一日停止爲可悶矣予曰卿等不知予自來氣稟而然矣予本不能服溫劑而至於陰濕之日則尤不能進此等藥其害必如期而至以今日氣其何以進御此藥乎閣臣之多年出入於近密者必知予氣稟矣揆之以氣稟參之以事理今日則斷不可服矣時秀曰臣等之心則一日停劑誠不勝焦迫然則先以瓊玉膏少許香薷煎茶淡調以服如無滯意則移多似好矣予曰此則當更觀動靜爲之而平時一嘗瓊玉膏則五六日不能進食矣生脈散或勝於瓊玉膏耶時秀曰然則以生脈散製入亦好矣予曰無論瓊玉生脈予意則以爲重難矣時秀曰目下扶元之功專在於湯劑元氣若實則客熱不期退而自退今若未卽議定又過今日則臣等之悶迫尤當如何哉予曰酬應亦難矣卿等之意如此八物湯明日診筵更爲稟定後進御瓊玉膏生脈散間亦更待下敎好矣
정조 24년 · 강
召見藥院諸臣于便殿三提調上同
정조 24년 · 목
予曰熱候尙未降矣時秀曰俄者烟熏方試用之後沈鏔與諸醫官之言皆以爲腫處比昨日又不啻有顯效不出數日餘毒亦可快祛云臣等聞此不勝慶幸矣予曰果如其言耶時秀曰非但醫官之言朝筵診察之時以臣等之所見頓勝於昨日今則更無可慮而寢睡水剌之尙未復常最爲焦悶矣予曰以湯劑事卿等之縷縷力請亦難許久相持生脈散固難進御而欲少試瓊玉膏矣時秀曰臣等自初仰請瓊玉膏而未蒙允許故請進生脈散矣今有進御之敎誠萬幸矣允大曰此藥雖入蔘料而地黃倍之故可謂涼劑而氣稟之素冷者不得服之矣予曰進御瓊玉膏調次橘干茶煎入瓊玉膏和干茶進御
정조 24년 · 목
予曰入來者誰某也時秀曰臣等卽藥院三提調也予又敎曰閣臣入來乎時秀曰左議政華城留守京畿監司禮曹判書追後入來矣時秀曰臣等之入來已久而自上就寢矣予曰其間稍久乎時秀曰已過一吸竹頃矣予曰前則寢睡後發熱太過矣今似稍勝矣烟熏方尙餘一次而今已晩矣時秀曰然則今日只試二次亦何不可乎予曰予則必欲滿次數矣時秀曰瓊玉膏進御後旣無他症今則溫補之劑不可不趁卽議定明日則當進八物湯矣
정조 24년 · 강
命傅貼聖傳膏烟熏方更爲製入
정조 24년 · 강
命進御瓊玉膏調次橘薑茶煎入
정조 24년 · 목
時秀曰昨夕入診時自上似睡非睡頗有昏沈之意矣今所仰睹亦似如此夜來連爲如此而過乎予曰昨夜所經過難以盡言矣時秀曰今則湯劑議定一時爲急請令首醫以下診候焉康命吉柳光翼李敬培診候訖奏曰熱氣則似稍除而左右三部度數俱似而足矣時秀曰非但脈候雖以臣等所見言之神氣之委薾萬萬焦悶溫補之劑不容少緩今則八物湯猶爲太歇臣等當與諸醫更議湯劑矣予曰瓊玉膏昨亦進服而陰濕之日難以見效矣時秀曰瓊玉膏本是緩緩調理之劑非可以目下責效矣一邊進湯劑而瓊玉膏間間調服實爲好矣予曰然矣今則不可不用對症之劑矣時秀曰其間水剌則進御幾次乎予曰口味尤爲不適矣時秀曰湯劑當卽速議定少退議入乎予曰出坐外軒卽爲議入也時秀與諸醫議定湯劑持加減八物湯方文進前讀奏予敎命吉曰此藥爲滯則奈何命吉曰元方中旣減乾地黃必無此慮矣予曰今日當再服人蔘二錢姑以一錢改之好矣命吉曰丁香五分太多當改以七枚矣予曰提調先退監煎也時秀曰昨聞沈鏔言則癤處下方稍似堅硬云果然乎予曰似然而亦未詳知矣左議政沈煥之曰牽痛則快愈乎予曰此則愈矣烟熏方今當更試耶時秀曰姑待湯劑進御後更觀動靜而爲之似好矣煥之等曰其間動靜若何予曰只是昏睡矣時秀曰寢睡太久反有昏沈之候如此盛熱此猶可悶矣予曰事勢睡外無奈何時秀曰寢睡餘熱候差勝乎予曰然矣時秀曰水剌進御幾何而口味則何如予曰尤不可食矣時秀等奉進湯劑予進御仍就枕時秀曰聖候雖難强作湯劑進御之後則使扶腋時時行步於房闥之內好矣少頃予曰臨政政官事可悶矣如有事關民事者雖此時這這稟處也
정조 24년 · 강
命進御加減八物湯一貼煎入
정조 24년 · 목
敎曰藥房三提調持湯劑入侍時秀奉進湯劑予欲進御旋敎曰湯劑似少冷更爲溫來也命吉奉出湯劑溫於伏爐上以來時秀又奉進予進御訖敎曰味甚好矣時秀曰藥力猶爲甚弱午後更進之劑則人蔘加一錢又入乾薑似好矣命吉曰以今聖候雖用三錢未爲不可矣予曰然矣而亦何必驟加乎時秀曰粟米飮當自本院煎入間間以米飮摝進御似好矣予曰此則置之
정조 24년 · 강
命進御加減八物湯一貼更爲煎入
정조 24년 · 목
敎曰進御加減八物湯前方中加乾薑一錢人蔘加一錢丁香加二粒當歸白芍藥減三分川芎縮砂減二分一貼更爲煎入
정조 24년 · 목
敎曰藥房三提調持湯劑入侍時秀曰俄間聖候若何少頃又奏曰臣等入來矣日熱如此而寢睡太久似有昏沈之候少加提醒焉少頃又奏曰湯劑煎入何如予曰似太數矣時秀曰午刻已過不可不趁此時進御矣予曰暑氣甚難卿等出去也
정조 24년 · 강
飭吏曹判書李秉鼎陞降坐起卽爲擧行
정조 24년 · 목
左議政沈煥之啓言大政期限已過湖南殿最亦入來有日而吏曹判書李秉鼎以其親病陞降坐起尙未爲之請申飭使之卽爲擧行從之
정조 24년 · 목
時秀曰湯劑二貼進御後果無他症乎予曰別無他症矣時秀曰烟熏方當爲更試乎予曰今當爲之矣時秀曰烟熏方雖是癤候當劑而第茲聖候昏沈之時烟氣若或發散於房闥之內則恐或有妨神氣矣柳光翼沈鏔等奏曰烟熏方姑爲時時間斷徐觀動靜試用亦無妨矣
정조 24년 · 강
命進御人蔘五錢重粟米飮煎入
정조 24년 · 목
敎曰藥房三提調持湯劑入侍
정조 24년 · 강
行藥院入診于便殿都提調李時秀提調金載瓚副提調曺允大
정조 24년 · 강
遣承旨詣懿陵奉審摘奸以來
정조 24년 · 강
靖陵參奉韓海玉命改差
정조 24년 · 목
禮曹啓言卽接靖陵直長所報則本陵六朔朔望焚香受香在於明日而新除授參奉韓海玉時在淸州姑未上來直長今方入直受香無人云請韓海玉改差其代口傳差出允之
정조 24년 · 강
命人蔘一兩重粟米飮煎入
정조 24년 · 강
命加味內托散一貼煎入
정조 24년 · 강
召見藥院諸臣于便殿
정조 24년 · 강
遞承旨韓致應以金祖淳代之前望也
정조 24년 · 목
敎曰同副承旨許遞前望單子入之待下批牌招察任
정조 24년 · 강
命人蔘五錢重粟米飮連爲煎入
정조 24년 · 강
命蘇合元五丸調薑湯入之
정조 24년 · 강
命星香正氣散一貼煎入
정조 24년 · 강
命議藥廳依例擧行
정조 24년 · 강
行廟社宮山川祈禱
정조 24년 · 강
是日酉時上昇遐于昌慶宮之迎春軒
정조 24년 · 강
王大妃殿命御營大將申大謙許遞前參議朴準源除授
정조 24년 · 목
王大妃殿以諺書下敎于大臣曰御營大將申大謙許遞前參議朴準源除授使之扈衛
정조 24년 · 강
王大妃殿命都承旨曺允大許遞前承旨尹行恁除授仍命入侍
정조 24년 · 목
王大妃殿以承傳色口傳下敎曰前承旨尹行恁都承旨除授牌招察任
정조 24년 · 강
王大妃殿命今番所用衣襨數爻書入自內所不當之衣襨自外擧行
정조 24년 · 목
王大妃殿以承傳色口傳下敎曰經費民弊常所愛惜者今番所入各殿當當之衣襨數爻先爲書入自內所不當之衣襨自外擧行
정조 24년 · 강
王大妃殿命巡監軍依丙申例仍用
정조 24년 · 목
王大妃殿以承傳色口傳下敎曰丙申前例巡監軍仍用云依此例擧行
정조 24년 · 강
王大妃殿命守陵官安春君西春君中可合人書入
정조 24년 · 목
以承傳色口傳下敎
정조 24년 · 강
藥院都提調李時秀提調金載瓚待罪令勿待罪
정조 24년 · 목
藥院口傳達言臣等俱昧醫藥之理猥忝保護之任遭此崩夭之痛臣等之罪萬死難贖惟願亟被刑章以褥螻蟻謹此席藁待罪批以罔極勿待罪
정조 24년 · 강
藥院以各殿宮粟米飮逐日煎入醫女差備直宿醫官柳光翼等別省記入直啓
정조 24년 · 목
藥院口傳達言當此罔極之痛睿候必多傷損之節王大妃殿氣候惠慶宮氣候中宮殿氣候嘉順宮氣候亦必有損節三錢重人蔘粟米飮自今日逐日煎入醫女依例差備直宿醫官柳光翼金孝儉李敬培卞觀海李惟鑑請亦別省記入直批曰依
정조 24년 · 강
以左議政沈煥之爲院相右議政李時秀爲總護使
정조 24년 · 목
左議政沈煥之以承傳色口傳達言大喪時領議政例爲院相左議政爲總護使而領議政李秉模奉命出疆臣煥之以院相擧行總護使則以右議政李時秀達下
정조 24년 · 강
禮曹以襲具依例用翼善冠袞龍袍達
정조 24년 · 목
禮曹達言庚子甲辰丙申襲具皆用翼善冠袞龍袍而喪禮補編襲具亦如此載錄今亦依此分付尙方
정조 24년 · 강
禮曹以黼殺依例用於襲時達
정조 24년 · 목
禮曹達言黼殺依庚子甲辰丙申已行之例及喪禮補編所載用於襲時
정조 24년 · 강
政院達請襲時大臣時原任閣臣承旨禮曹三堂上工曹判書兩司長官玉堂春坊各一員依例入參禮曹以自初喪至卒哭停大中小祀殯後惟祭社稷達
정조 24년 · 목
該曹達言五禮儀自初喪至卒哭竝停大中小祀而殯後惟祭社稷事裁錄請依此擧行令曰依
정조 24년 · 강
停懿陵忌辰祭
정조 24년 · 목
禮曹達言自初喪至卒哭竝停大中小祀今方入達矣今此懿陵忌辰請依禮文停止令曰依
정조 24년 · 강
戶曹以欑宮所入長生殿退板依例取用達
정조 24년 · 목
該曹達言大行大王昇遐欑宮所入長生殿退板二立依例取用
정조 24년 · 강
禮曹以八道四都知委公事撥馬行會達
정조 24년 · 목
該曹達言自前國恤時凡干公事撥馬行會矣今此國恤時八道及四都知委公事請依前撥馬行會允之
정조 24년 · 강
令百官衰絰所入令戶兵曹依例題給
정조 24년 · 목
禮曹以嗣位節目達以承言色口傳下令曰罔極之中何忍見之乎還給
정조 24년 · 강
王大妃殿命殯殿以迎春軒爲之
정조 24년 · 목
王大妃殿以承傳色下諺敎曰殯殿處所迎春軒爲之
정조 24년 · 강
政院以院相依例參坐本院達
정조 24년 · 목
政院達言大行初喪時首相稱以院相參坐本院凡大小事裁處稟達矣今方依例爲之
정조 24년 · 강
王大妃殿命沈煥之爲領議政
정조 24년 · 목
禮曹達言取考謄錄則飯含時領議政當爲詣殯殿行禮而今番則領議政出疆何以爲之王大妃殿以諺書下敎曰領議政沈煥之爲之
정조 24년 · 강
王大妃殿命李秉模付領府事李時秀爲左議政徐龍輔爲右議政總戎使李得濟許遞金祖淳除授李光益副總管除授龍輔新卜也光益新資也
정조 24년 · 목
王大妃殿以諺書下敎曰如此大喪三公不得備員國朝初有領議政李秉模付領府事左相右相爲領左相禮曹判書徐龍輔爲相總戎使李得濟許遞左副承旨金祖淳總戎使除授前承旨李光益副總管除授
정조 24년 · 강
王大妃殿命尹行恁陞嘉善
정조 24년 · 목
王大妃殿以承傳色口傳下敎曰都承旨尹行恁嘉善陞資爲都承旨
정조 24년 · 목
政院以右議政下批開政爲之事稟達令曰依
정조 24년 · 강
遞尙衣提調尹師國知春秋尹師國同春秋金祖淳以李晩秀爲禮曹判書李得臣爲工曹判書閔台爀爲禮曹參判曺允大爲兵曹參判洪樂游爲禮曹參議金祖淳爲尙衣提調竝口傳也副護軍朴準源今加嘉善事承傳
정조 24년 · 목
因院相禮曹三堂上工曹判書兵曹參判有闕之代令該曹口傳差出尙衣提調及春秋館堂上中老病人及時帶緊任人許遞一體口傳差出告訃兼奏請使以儀賓差出事稟王大妃殿以承傳色口傳下敎曰竝依此爲之○因禮曹判書工曹判書禮曹參判兵曹參判禮曹參議尙衣提調望筒王大妃殿以承傳色口傳下敎曰皆以首望爲之
정조 24년 · 강
以李得臣爲知春秋鄭尙愚爲同春秋具敏和爲告訃兼請諡請承襲正使鄭大容爲副使張至冕爲書狀官竝口傳也